
R A P O R T

asupra propunerii legislative pentru instituirea în drepturi a familiilor de pensionari beneficiari ai facilităţilor reglementate de OUG nr.71/2004, aprobată prin Legea nr.565/2004
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Pl.x 89 din 28 februarie 2007, cu dezbaterea pe fond în procedură obişnuită, a propunerii legislative pentru instituirea în drepturi a familiilor de pensionari beneficiari ai facilităţilor reglementate de OUG nr.71/2004, aprobată prin Legea nr.565/2004.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1490/06.11.2006)

· avizul negativ al Consiliului Economic şi Social (nr.2671/07.11.2006)
· avizul negativ al Comisiei pentru buget, finanţe şi bănci (nr.80/12.03.2007)

· avizul negativ al Comisiei juridice, de disciplină şi imunităţi (nr.31/191/14.03.2007)

· avizul favorabil al Comisiei pentru industrii şi servicii (nr.23/47/14.03.2007)

· punctul de vedere negativ al Guvernului (nr.3596/27.11.2006).
Propunerea legislativă are ca obiect de reglementare compensarea în bani a tichetelor de călătorie pe calea ferată neutilizate de către pensionari.
Comisia propune Plenului Camerei Deputaţilor respingerea iniţiativei legislative din următoarele considerente:

· pentru respectarea principiului unicităţii reglementării în materie prevăzut de normele de tehnică legislativă şi evitarea paralelismului legislativ.
· obiectul propunerii legislative este reglementat deja în Ordonanţa de urgenţă a Guvernului nr.88/2006 pentru modificarea şi completarea unor acte normative prin care se acordă drepturi sociale, precum şi unele măsuri în domeniul cheltuielilor de personal. Această ordonanţă de urgenţă modifică art.4 din O.U.G. nr.71/2004 şi instituie aplicarea lui privind compensarea în bani a tichetelor de călătorie pe calea ferată neutilizate de către pensionari începând cu anul 2008, întrucât sumele necesare acordării acestor drepturi nu au fost prevăzute în bugetele anuale până în prezent, acest lucru făcându-se abia din anul 2008.
· întrucât propunerile din iniţiativa legislativă determină influenţe financiare suplimentare asupra bugetului general consolidat, era necesar să se prevadă şi mijloacele pentru acoperirea majorării cheltuielilor aprobate prin buget, aşa cum prevede art.15 alin.(1) din Legea nr.500/2002 privind finanţele publice, cu modificările şi completările ulterioare, precum şi art.138 alin.(5) din Constituţia României.
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterile care au avut loc în şedinţa comisiei din 27 martie 2007 au participat, în conformitate cu prevederile art.55 din Regulamentul Camerei Deputaţilor, republicat, din partea Ministerul Muncii, Solidarităţii Sociale şi Familiei:
· d-l Cătălin Dănilă – Secretar de Stat, 

· d-na Gabriela Mateescu – director

· d-na Cecilia Sebe – consilier. 
4. La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 22 februarie 2007.
6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

